اوکراینا پرزیدنتی ولودیمیر زلنسکی چین دؤولت باشچی‌سی شی جین پینگ‌ی اوکراینایا دعوت ائده‌رک "بیز سینی بورادا گؤرمه‌یه حاضیریق" دئییب.
ولودیمیر زلنسکی امریکا اسوشیتدپرس (AP) خبر آژانسینا موصاحیبه وئریب.
چین دؤولت باشچی‌سی شی جین پینگ‌ی اوکراینایا دعوت ائدن ولودیمیر زلنسکی 2022-جی ایل فوریه‌نین 24-ده روسیا-اوکراینا محاربه‌سی باشلامازدان اول اونونلا دانیشیق‌لار آپاردیق‌لارینی بیلدیریب.
ولودیمیر زلنسکی چین خاریجی ایشلر ناظیرلیگی‌نین اوکراینا‌داکی محاربه‌نین سیاسی حلی ایله باغلی درج ائتدیگی 12 بندلیک سنده ایستیناد ائده‌رک دئییب: " شی جین پینگ‌ی بورادا گؤرمه‌یه حاضیریق. اونونلا دانیشماق ایستییرم. من اونونلا محاربه‌دن اول دانیشمیشام، اما محاربه زامانی علاقه ساخلامامیشیق".
اوکراینا پرزیدنت اوفیسی‌نین مشاویری میخایل پودولیاک حاضیردا اوکراینا و چین لیدرلری آراسیندا گؤروشون کئچیریلمه‌سی اوچون سعی‌لرین داوام ائتدیگینی، لاکین هله‌لیک یئکون نتیجه‌نین الده اولونمادیغینی قئید ائدیب.
شی جین پینگ‌ روسیا پرزیدنتی ولادیمیر پوتین‌ین دعوتی ایله مارسین 20-ده روسیایا سفر ائدیب و ولادیمیر پوتینی چینه دعوت ائدیب.
